มหาเฮง MINT-W5!! เปลี่ยนเงิน "หลักหมื่น" เป็น "หลักล้าน" ในเวลาแค่ไม่กี่นาที - FINNOMENA
วันนี้ตลาดหุ้นไทยค่อนข้างผันผวนพอควร (-11 จุด ชิลๆ) แต่อาจจะไม่มีหลายคนสังเกตว่า มีหุ้นอยู่ตัวหนึ่งที่มีความผันผวนช่วงตลาดเปิดภาคเช้าอย่างน่าตกใจ....
26 ส.ค. 2560

วันนี้ตลาดหุ้นไทยค่อนข้างผันผวนพอควร (-11 จุด ชิลๆ)
แต่อาจจะไม่มีหลายคนสังเกตว่า มีหุ้นอยู่ตัวหนึ่งที่มีความผันผวนช่วงตลาดเปิดภาคเช้าอย่างน่าตกใจ
ผมกำลังพูดถึงหุ้น “MINT-W5” ครับ..
ลองดูกราฟของ MINT-W5 ซิครับ….ไส้ยาวเฟื้อยเชียว
รูป : กราฟราคา MINT-W5
จะเห็นได้ว่าราคาสูงสุุดของวันนี้คือ 6.10 บาทต่อหุ้น ส่วนราคาต่ำสุดของวัน…
0.06 บาทต่อหุ้น!!!!
ย้ำว่า 0.06 บาทต่อหุ้นจริงๆ.. คนได้หุ้นราคานี้ถือว่ายิ่งกว่าถูกรางวัลที่ 1 ส่วนคนที่ขายราคานี้ไป ก็ยิ่งกว่าดวงมหาซวยจริงๆครับ
ทีนี้มาเจาะลึกกันหน่อยว่า เหตุการณ์มันเป็นอย่างไรแบบคร่าวๆ
รูป : กราฟราคา MINT-W5 ราย 1 นาที ( 1 นาที = 1 แท่งเทียน)
จากรูปด้านบนผมขอเดาว่า มีการยิ่งคำสั่งผิดหรือเกิดการ error ของระบบซื้อขายของใครสักคน หรืออะไรก็แล้วแต่ ที่ทำให้เกิดคำสั่งขายหุ้นที่ราคา 0.06 บาทต่อหุ้น (คงยากที่จะหาคนจงใจขายใส่ราคานี้จริงๆ)
ยิ่งเกิดขึ้นในช่วงตลาดหลัง ATO แล้วด้วย ยิ่งมีโอกาสเป็นไปได้ค่อนข้างสูงว่าเกิดความผิดพลาดของการส่งคำสั่งซื้อขาย…
…ถ้าลูกค้าคีย์เองก็คงทำอะไรไม่ได้ แต่ถ้าเป็นความผิดพลาดของมาร์เก็ตติ้งที่คีย์คำสั่งแล้วนี่ บอกเลยว่ามาร์เก็ตติ้งท่านนั้นโดนชดใช้อ่วมแน่นอน
ทีนี้…มาดูค่าความเสียหายหรือกำไรกันครับ
รูป : ราคาซื้อ-ขาย MINT-W5
จาก STREAMING วันนี้ ในหน้า Volume by Price ชัดเจนว่า..
…มีการขายหุ้นจำนวน 233,700 หุ้น ที่ราคา 0.06 บาทต่อหุ้น หรือคิดเป็นมูลค่าเงินคือ 14,022 บาท ที่ใช้ในการซื้อหุ้นจำนวนนี้ที่ราคา 0.06 บาทต่อหุ้น
อันนี้คือข้อมูลยืนยันอีกทีว่าช่วงตลาดเปิดมีการซื้อขายหุ้น MINT-W5 ช่วงเวลา 9:56 น. ถึง 9.58 น. ราวๆ 632,000 หุ้น
ดูได้จากข้อมูลที่ผมดึงมาจากโปรแกรม Bisnews Professional
(ชอบมากๆโปรแกรมนี้)
สมมติว่าคนที่ได้หุ้น MINT-W5 จำนวน 233,700 หุ้นที่ราคา 0.06 บาท ตัดสินใจขายในอีกสองนาทีต่อมา…ที่ราคา 6 บาท
เค้าคนนั้น…จะกำไรทันที  1,402,200 – 14,022 = 1,388,178 บาท หรือคิดเป็น % กำไรจากราคาต้นทุน คือ 9,900%!!
โอกาสแบบนี้ที่จะเกิดขึ้นอีก บอกได้เลยว่ามีแน่นอน เพียงแต่บอกได้ยากมากๆว่าจะเกิดกับหุ้นตัวไหน เวลาใด ของแบบนี้ดวงดีอย่างเดียวไม่พอ จังหวะต้องมหาโชคมากๆ ฮ่าๆ
กรณีเช่นนี้ไม่ใช่กรณีแรกที่เกิดขึ้นน่ะครับ เคยมีหลายตัวที่เคยมีการซื้อขายที่ผิดปกติ ทั้งตั้งใจหรือไม่ตั้งใจ ซึ่งก็ยากจะพิสูจน์..
วันนี้หลายท่านคงเครียดกับตลาดหุ้น…ก็หวังว่าบทความนี้จะทำให้ทุกท่านเพลิดเพลินกับ Case study ของผมนายพีร์ Wizard Kid กันน่ะครับ
แล้วจะเขียนบทความแนวนี้อีกหากเจอกรณีศึกษาที่น่าสนใจครับ
Wizard Kid
แท็ก:
แชร์บทความ:
ผู้เขียน
Wizard Kid
พีร์ บุญชนะวิวัฒน์ (Wizard Kid) อดีตโบรกเกอร์หนุ่มผู้ผันตัวมาเป็น Prop. Trade ด้านอนุพันธ์และหุ้นให้กับบริษัทหลักทรัพย์สองแห่งในอดีต ปัจจุบันลาออกมาเป็นเทรดเดอร์อาชีพเต็มตัว รวมถึงวิทยากรรับเชิญให้กับตลาดหลักทรัพย์แห่งประเทศไทย บริษัทหลักทรัพย์ รวมถึงองค์กรต่างๆ และเป็นเจ้าของแฟนเพจสุดเฟี้ยวในชื่อ "Wizard Kid"